Tuomas Vartiainen

Tuomas Vartiainen (s. 8. toukokuuta 1996 Oulu) on suomalainen jääkiekkoilija, joka pelaa Tanskan Metal Ligaenin Esbjerg Energyssa. Hän on pelipaikaltaan oikea laitahyökkääjä. Vartiainen laukoo oikealta.

Ura 
Vartiainen on Oulun Kärppien kasvatti. Hän pelasi sittemmin kaudella 2011–2012 Ylivieskan Jääkarhujen ja JHT Kalajoen C-nuorten yhdistelmäjoukkueessa, jossa hän voitti kauden päätteeksi C-nuorten I-divisioonan mestaruuden. Vartiainen siirtyi kaudeksi 2012–2013 Kiekko-Laserin B-nuoriin. Kaudella 2013–2014 hän oli joukkueen paras maalintekijä 30 osumallaan. Vartiainen siirtyi kesken kauden Laserin B-nuorten Mestis-joukkueesta sarjatasoa ylemmäs Oulun Kärppien B-nuorten SM-sarjajoukkueeseen.

Kaudella 2015–2016 Vartiainen debytoi miesten peleissä, kun Kärppien A-nuoret lainasi hänet Mestis-joukkue Kajaanin Hokkiin, ensimmäisen kerran joulukuussa 2015 viikon aluksi ajaksi. Koska Kärpät oli nimennyt Vartiaisen ns. nuorten pelaajien listalle, hän palasi A-nuorten kauden päätyttyä jo siirtotakarajan päätyttyä loppukaudeksi Hokin vahvuuteen. Vartiainen pelasi joukkueessa kauden aikana kaikkiaan kahdeksan runkosarjaottelua tehopistein 3+3=6 ja kahdeksan playoff-ottelua tehopistein 3+2=5. Hän voitti kauden päätteeksi Mestis-hopeaa.

Huhtikuussa 2016 Vartiainen teki Kärppien kanssa kolmivuotisen SM-liigasopimuksen. Hän pelasi ensimmäisen miesten pääsarjaottelunsa Mestarien liigassa 16. elokuuta 2016 vieraissa tšekkiläistä HC Vítkovicea vastaan. Vartiainen merkittiin Kärppien kolmosketjun vasempaan laitaan Antti Kalaputaan ja Toni Kähkösen viereen. Hän keräsi ottelusta teholukeman –1. Kauden 2016–2017 kynnyksellä Kärpät lainasi Vartiaisen toistaiseksi voimassa olevalla sopimuksella Hokkiin. Loukkaantumisten myötä hän teki Kärpissä SM-liigadebyyttinsä 29. syyskuuta 2016 Hämeenlinnan Pallokerhoa vastaan. Vartiainen merkittiin joukkueen nelosketjun oikeaan laitaan Miska Humalojan ja Sami Anttilan viereen. Hän sai ottelussa jääaikaa 4.13 minuuttia. Vartiainen pelasi Kärpissä kaikkiaan 11 runkosarja- ja neljä CHL-ottelua tehden yhden syöttöpisteen. Hän sai joukkueessa ajoittain myös ylivoimavastuuta. Tammikuussa 2017 Vartiaisen tiedotettiin pelaavan Hokissa kauden loppuun. Hän pelasi siellä kaikkiaan kymmenen ottelua, mutta Vartiainen palasi runkosarjan lopulla kuitenkin vahvistamaan Kärppien A-nuoria.

Vartiainen pelasi suurimman osan alkukaudesta 2017–2018 lainalla Mestis-joukkue Kokkolan Hermeksessä. Hän pelasi Kärpissä 12 SM-liigaottelua ilman tehopisteitä, kunnes helmikuussa 2018 seura lainasi Vartiaisen kuukauden loppuun asti kestävällä sopimuksella Mikkelin Jukureihin. Kahden ottelun jälkeen hänen lainasopimustaan jatkettiin kauden loppuun.

Vartiainen ei jatkanut Kärpissä enää kolmatta sopimuskauttaan, vaan hän siirtyi kaudeksi 2018–2019 vuoden mittaisella sopimuksella Mestis-joukkue Iisalmen Peli-Karhuihin. Vartiainen oli tehoilla 19+18=37 joukkueen paras maalintekijä ja hän jakoi sisäisen pistepörssin toisen sijan Aatu Hämäläisen kanssa edellään vain Julius Rantaeskola. Vartiainen jakoi koko Mestiksen maalipörssin kuudennen sijan kolmen muun pelaajan kanssa. 8. maaliskuuta 2019 hän onnistui tekemään ilmaveivimaalin vierasottelussa Kiekko-Vantaata vastaan.

Huhtikuussa 2019 Vartiainen siirtyi syyskuun loppuun asti ulottuvalla tryout-sopimuksella IPK:n yhteistyöseuraan, SM-liigajoukkue Kalevan Palloon. Noin viikko ennen koejaksonsa päättymistä hän sai joukkueeseen 1+1-vuotisen jatkosopimuksen, joka sisältää KalPan option. Vartiainen teki liigauransa avausmaalin 13. marraskuuta 2019 Mikkelin Jukureita vastaan. Kaikkiaan hänen ensimmäinen kokonainen SM-liigakautensa 2019–2020 toi 53 runkosarjaottelussa tehot 7+7=14. Vartiainen pelasi myös kaksi ottelua lainalla IPK:n Mestis-joukkueessa. 

Maaliskuussa 2020 KalPa käytti Vartiaisen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2020–2021 Vartiainen teki SM-liigan yhden kauden piste-ennätyksensä tehoilla 5+15=20. Hänen teholukemansa –10 oli kuitenkin joukkueen selkeästi heikoin. Marraskuussa Vartiainen teki KalPan kanssa kaksivuotisen jatkosopimuksen kevääseen 2023 saakka. Hän ei pelannut kauden 2022–2023 kolmella ensimmäisellä kierroksella otteluakaan, kunnes Vartiaisen sopimus purettiin yhteisymmärryksessä, kun hänen roolinsa jäi huomattavasti pienemmäksi kuin seura ja pelaaja itse odottivat. Seuraavana päivänä Vartiaisen vahvistettiin siirtyvän loppukauden kattavalla sopimuksella Tanskan Metal Ligaenin Esbjerg Energyyn.
Vartiainen tunnetaan nopeana ja taitavana pelaajana.

Tilastot

Lähteet

Viitteet 

Suomalaiset jääkiekkoilijat
Vuonna 1996 syntyneet
Elävät henkilöt